
A Rádió ostroma (1956. október 23-24.)

Az 1956-os forradalom és szabadságharc nyitányaként emlegetett Magyar Rádió ostroma az általános társadalmi elégedetlenség szimbólumaként interpretálható. A budapesti egyetemisták széleskörű összefogást hirdetve vonultak utcára, s az államszocializmussal szemben megfogalmazott követeléseiket nyomtatott formában, és szóban, rádión keresztül is el kívánták juttatni az emberekhez. 1956. október 23-án ez a kísérlet meghiúsult, s a Bródy Sándor utcai tüntetés fegyveres felkelésbe torkollott. Az összetűzésnek számos halálos áldozata, és sebesültje volt mind a felkelők, mind az Államvédelmi Hatóság (ÁVH) részéről.
A szervezetlen és következetlen politikai és karhatalmi reakció megteremtette a Stúdió ostromának elvi lehetőségét. Budapest lakosságának egy része, a Bródy Sándor utcában összegyűlt tömeg ezt a lehetőséget nem hagyta kihasználatlanul. A kezdetben szervezett tüntetéseken részt vevő, majd később irányíthatatlan megmozdulásokon tevékeny szerepet vállaló emberek önkívületi állapotba kerültek; tettlegességüknek nem szabtak gátat. A Rádió védőinek agresszív helyzetkezelése a fokozott érzelmi állapotban lévő demonstrálók számára egyenes utat adott az ostromhoz, ahhoz, hogy fegyvert fogva válaszoljanak a kialakult helyzetre, s nem utolsó sorban az elmúlt évek sérelmeire.
Célom, hogy a Magyar Rádió 1956. október 23-24-i ostromát a lehető legrészletesebben bemutassam, s véleményt alkossak egyes vitás kérdések tekintetében. A fontosabb vizsgálati pontok – az első fegyverhasználat, Gerő Ernő rádióbeszédének jelentősége, az ÁVH helyzetkezelése, stb. – egy komplex problémáig vezetnek: Mi vette rá a tüntetőket arra, hogy 1956. október 23-án ostrom alá vegyék a Magyar Rádió épületeit? A kérdés vizsgálatát a levéltári források, egyes szemtanúk visszaemlékezései és a szakirodalmi megállapítások mellett egy személyes tanúságtétel teszi teljessé. Anyai nagyapám, Pataky Dezső október 23-án – maga is diákként – részt vett az egyetemisták által szervezett tüntetéseken, később pedig a Rádió ostromában. A Bródy Sándor utcában átélt drámai élményeiről naplóiban ír, melyek eddig még nem kerültek publikálásra. E forrás jelentősége abban rejlik, hogy Pataky Dezső élményeit frissen, csupán néhány nap elteltével rögzítette; így naplója fontos tanúságtételként szolgál a Rádió épülete előtt lezajlott eseményekhez.



